title: "Toyota"
text: "Di Toyota Motor Corporation (Japaansk: Toyota Jid\u014dsha Kabushiki-gaisha) es en multinatsjonaali Autofabrik fan Japan. \u00d6n't Jaar 2015 waar 7,49 Miljoonen Autos forkoopet, en diarme wiar Toyota di gutest Autofabrik \u00fcp \u00d6\u00f6rt. 2013 wiar dit jit 9,98 Miljoonen (achter\u00f6n k\u0101m VW me 9,73 en General Motors me 9,71 Miljoonen), waar dit leeterhen en bet mener.\n\nDi Autofabrik Toyota waar 1937 iipenmaaket, en sent 1970 forkoopet di Firma uk \u00f6n D\u00fctskl\u00f6n. Fan Toyota kum Autos sa \u00fcs di Plug-In-Hybrid Prius of dit Weeterstofauto Mirai.\n\nHistoorie \n\n\u00d6n't Jaar 1867 k\u0101m Sakichi Toyoda \u00fcp L\u00f6n trinjom Nagoya \u00f6n J\u0101pan t\u00f6 W\u0101rel. Sin Faa\u0111er wiar di T\u00f6mrer Ikichi Toyoda, en fan des liirt hi dit Bruarwening fan di T\u00f6mrer. Me dit Weeten diarfan taacht hi en Spenmaskiin \u00fct, fan 1894 \u00f6n waar uk Weewelst\u00f6\u00f6lern becht. Leeterhen dref hi des me en Dampmaskiin \u00f6n.  \n\n\u00d6ntweslken her Sakichi uk en Dreeng, Kiichir\u014d Toyoda, diar \u00f6n Tokio Maskiinenbechning studiaret her. Biiring k\u00fcr t\u00f6hop en automaatisk Weewelmaskiin \u00fctbring. Nii wiar dit Prinsip Jid\u014dka, di automoomi Automatisiaring, wat leeterhen uk Prinsip fuar di Autofabrik waar. Di Maskiin ging \u00fct, wan di Tiarling reef, diar t\u00f6rt ek fuar ark Maskiin \u00f6nstel uur, wat \u00fcppaset. Fuar di Produktsjoon en dit Forkoopin waar di Firma  Toyoda Automatic Loom Inc. iipenmaaket.\n\n1929 fing Sakichi Toyoda me, dat di Mensken hol Autos haa wil, en diarom stj\u00fc\u00fcrt hi sin Dreeng naa Engl\u00f6n, di Patenti fuar di Weewelsmaskiinen t\u00f6 forkoopi. Fan dit Jil skul da en Autoproduktsjoon bigent uur.\nKiichir\u014d Toyoda fing 100.000 brit. Pund fuar di Patenti, en diarfan k\u00fcr ja en Auto \u00fctteenk. 1935 k\u0101m dit jest Model, di Toyota A1 \u00fct. Des waar man auraarbert en t\u00f6 dit Model AA'''' maaket, wat 1936 \u00fctk\u0101m. \n\n1937 maaketi Kiichir\u014d Toyoda me sin Vetter Eiji Toyoda di Toyota Motor Corporation iipen, hur di Autofabrik me t\u00f6k\u0101m. Di Noom waar anert, dat di Firma en hi fuar sin Priwaatleewent forskeligi Noomen her. \u00dcp Japaansk es di Noom Toyota uk iinfacher t\u00f6 skriif.\n\nUk en LKW waar \u00f6nb\u00f6\u00f6ren, en des waar twesken 1937 en 1945 fuar di Krich iinset.\n\nEe\u0111er di Krich ging di Fabrikatsjoon 1947 me dit Model Toyopet SA'' fii\u0111er.\n\nLuki uk jir\n\nFutnooten\n\nStraatenforkiir\nAutomobilfabrik (J\u0101pan)"